Reisbeperkings terugslag vir sakesektorArgieffoto (Foto: Michał Parzuchowski/Unsplash.) Corporate Traveller, ŉ korporatiewe handelsmerk van die Flight Centre Travel Group, sê die sakereisbedryf is swaar getref deur die Verenigde Koninkryk (VK) se besluit om Suid-Afrika weer op die rooilys te plaas ná die ontdekking van ŉ nuwe Covid-19-variant, genaamd B.1.1.529. Brittanje het bekend gemaak dat hy van Vrydag 14:00 (SA tyd) alle vlugte vanaf Suid-Afrika, asook Namibië, Botswana, Zimbabwe, Lesotho en Eswatini tydelik opskort weens vrese oor die nuwe B.1.1.529-variant wat nou sy kop in Suid-Afrika uitgesteek het. Dit is nie duidelik hoe lank Suid-Afrika hierdie keer op die rooilys sal wees nie. Volgens Corporate Traveller verwag hy dat ander lande nou Brittanje se voorbeeld gaan volg en hul grense vir Suid-Afrikaanse reisigers sluit. Duitsland, Italië, Israel en Singapoer weier reeds dat reisigers van Suid-Afrika hul grense oorsteek, en Nederland en Frankryk is kort op hul hakke. Oz Desai, algemene bestuurder van Corporate Traveller, sê die reisbeperkings is ŉ groot slag vir daardie Suid-Afrikaanse maatskappye wat hul hoofkwartiere in die VK het. “Die meeste Suid-Afrikaners sal nie na die VK kan reis nie, en diegene wat ŉ vrystelling het om te reis, sal vir lank in kwarantyn moet bly. Die werklikheid is dat die koste en ongerief rakende kwarantyn by regeringsgoedgekeurde hotelle in die VK ŉ groot afskrikmiddel vir Suid-Afrikaanse sakereisigers is,” sê Desai. “Die sakereisbedryf het reeds begin herstel en maatskappye het weer internasionale reise oorweeg. Die nuwe verbod sal waarskynlik ŉ beduidende uitwerking hê op pogings om korporatiewe reisigersvertroue te laat groei en te koester.” Corporate Traveller sê hy is egter hoopvol dat die reisbeperkings binnekort opgehef sal word, namate meer akkurate inligting oor die B.1.1.529-variant beskikbaar word, en groter duidelikheid verskaf word oor entstowwe se doeltreffendheid teen die variant.” Desai sê Corporate Traveller se top-prioriteit is om kliënte wat deur die reisbeperkings geraak word te help. “Reisigers word aangeraai om Corporate Traveller se sosialemediakanale dop te hou vir bywerkings oor die jongste verwikkelinge namate die situasie ontwikkel, of om uit te reik na hul toegewyde reisbestuurder of kliëntebestuurder.”